ไม่ต้องห่วง! คลังแจงลงทะเบียนรับสวัสดิการรัฐไม่ทัน 15 ส.ค. ปีหน้ายังลงได้
ไม่ต้องห่วง! คลังแจงผู้มีรายได้น้อยที่ลงทะเบียนรับสวัสดิการรัฐไม่ทัน 15 ส.ค.ยังมีสิทธิลงทะเบียนได้ใหม่ปีหน้า
1 ส.ค. 2559

นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง เปิดเผยว่า ในการลงทะเบียนประชาชนผู้มีรายได้น้อยเพื่อรับสวัสดิการของรัฐสำหรับปีนี้นั้น กระทรวงการคลังจะไม่ขยายเวลาจากปัจจุบันที่กำหนดให้ประชาชนทยอยลงทะเบียนได้ตั้งแต่วันที่ 15 ก.ค. – 15 ส.ค.59 ซึ่งข้อมูลขณะนี้มีประชาชนที่สนใจมาลงทะเบียนแล้วประมาณ 1.3 ล้านราย โดยคาดว่าหลังจากนี้น่าจะมีประชาชนที่สนใจทยอยเข้ามาลงทะเบียนอย่างต่อเนื่อง
“ประชาชนที่มาลงทะเบียนไม่ทันในปีนี้ ก็ยังสามารถมาลงทะเบียนได้ในปีถัดๆ ไป เพราะรัฐบาลจะเปิดให้ลงทะเบียนอย่างต่อเนื่องทุกปี ตรงนี้เป็นโครงการต่อเนื่องอยู่แล้ว” รมช.คลัง กล่าว
พร้อมระบุว่า หลังจากนี้หน่วยงานที่เกี่ยวข้องจะเร่งตรวจสอบสิทธิ์ของประชาชนที่มาลงทะเบียน ซึ่งหากตรงตามเกณฑ์ที่กำหนดก็จะสามารถรับสวัสดิการต่างๆ ที่รัฐบาลจะจัดไว้ให้ โดยการลงทะเบียนครั้งนี้ เพื่อทำให้รัฐบาลได้วางมาตรการเพื่อหาทางช่วยเหลือประชาชนในกลุ่มต่างๆ เช่น เด็ก, คนพิการ และผู้สูงอายุ ได้อย่างตรงตามความต้องการ โดยการช่วยเหลือจะเป็นไปอย่างเหมาะสม และสอดคล้องกับแต่ละกลุ่ม
 